ΤΟ ΜΟΝΟΜΕΛΕΣ ΠΡΩΤΟΔΙΚΕΙΟ ΣΥΡΟΥ 
ΣΥΓΚΡΟΤΗΘΗΚΕ από την Κτηματολογική Δικαστή Πρεσβεία ……………., η οποία ορίστηκε από την Πρόεδρο Πρωτοδικών Σύρου, δυνάμει της με αριθμό 153/16.09.2025 πράξης της, και από την γραμματέα …………… .
ΣΥΝΕΔΡΙΑΣΕ δημόσια στο ακροατήριό του, την 23η Απριλίου 2026, για να δικάσει την υπόθεση μεταξύ: 
ΤΟΥ ΕΝΑΓΟΝΤΟΣ: ………………. του ……………….και της ……………., κατοίκου …………………., με Α.Φ.Μ. …………………., ο οποίος δεν παραστάθηκε κατά την προφορική συζήτηση της υπόθεσης στο ακροατήριο, προκατέθεσε νομότυπα και εμπρόθεσμα προτάσεις διά της πληρεξούσιας δικηγόρου Σοφίας Εμμ. Καπίρη (ΑΜ ΔΣΠ 3822), που κατέθεσε και το με αριθμό Α617040/10.03.2025 γραμμάτιο προκαταβολής εισφορών του Δικηγορικού Συλλόγου Πειραιά, δυνάμει του από 10-03-2025 πληρεξουσίου εγγράφου, κατά το άρθρο 96 ΚΠολΔ. 
ΤΟΥ ΕΝΑΓΟΜΕΝΟΥ: ……………., όπως εκπροσωπείται νόμιμα από τον……………., που κατοικοεδρεύει στην …………….,οδός …………………. αρ. ……………., με ΑΦΜ ……………., το οποίο δεν παραστάθηκε κατά την προφορική συζήτηση της υπόθεσης στο ακροατήριο και προκατέθεσε νομότυπα και εμπρόθεσμα προτάσεις διά της δικαστικής πληρεξούσιας του Νομικού Συμβουλίου του Κράτους, …………… . 

Ο ενάγων ζητεί να γίνει δεκτή η από 16-10-2024 αγωγή του, που κατατέθηκε στη Γραμματεία αυτού του Δικαστηρίου την 11-11-2024, έλαβε αριθμό έκθεσης κατάθεσης δικογράφου 1153/2024 και προσδιορίστηκε για να συζητηθεί στη δικάσιμο που αναφέρεται στην αρχή της παρούσας, δυνάμει της από 03-11-2025 πράξης ορισμού δικασίμου και δικαστή της Προέδρου Πρωτοδικών του Πρωτοδικείου Σύρου, και εκφωνήθηκε κατά την σειρά που είχε οριστεί στο πινάκιο (15). 
Κατά τη συζήτηση της υπόθεσης, η οποία εκφωνήθηκε από τη σειρά του οικείου πινακίου, οι διάδικοι παραστάθηκαν κατά τον τρόπο που πιο πάνω σημειώνεται. 

ΑΦΟΥ ΜΕΛΕΤΗΣΕ ΤΗ ΔΙΚΟΓΡΑΦΙΑ 
ΣΚΕΦΘΗΚΕ ΣΥΜΦΩΝΑ ΜΕ ΤΟΝ ΝΟΜΟ 

Ι. Κατά τον οθωμανικό νόμο της 7ης Ραμαζάν 1274, οι γαίες διακρίνονται στις ακόλουθες πέντε κατηγορίες: 1) τις γαίες καθαρής ιδιοκτησίας («μούλκια»), όπως οικοδομήματα, εργαστήρια και αμπελώνες, των οποίων την κυριότητα είχε αυτός, που τις εξουσίαζε και μπορούσε να τις διαθέτει ελεύθερα προς τρίτους, με άτυπη συμφωνία περί μεταβίβασης, 2) τις δημόσιες γαίες («μιριγιέ»), όπως τα καλλιεργήσιμα χωράφια, βοσκοτόπια και δάση, των οποίων η κυριότητα ανήκε στο οθωμανικό δημόσιο (Σουλτάνο), και επί των οποίων οι ιδιώτες μπορούσαν να αποκτήσουν μόνον δικαίωμα εξουσίασης («τεσσαρούφ»), 3) τις αφιερωμένες γαίες («βακούφια»), των οποίων η χρήση και η εκμετάλλευση γίνονταν υπέρ κάποιου αγαθοεργού σκοπού (πχ νοσοκομείου, μοναστηρίου), και οι οποίες θεωρούντο ως πράγματα εκτός συναλλαγής, 4) τις εγκαταλελειμμένες σε κοινότητες γαίες («μετρουκέ»), όπως οι δημόσιοι δρόμοι και οι πλατείες, οι οποίες ήταν προορισμένες για την κοινή χρήση και ανήκαν στο Δημόσιο, και 5) τις νεκρές γαίες («μεβάτ»), όπως τα βουνά, τα ορεινά και πετρώδη εδάφη, και τα αδέσποτα δάση, οι οποίες αποτελούσαν γαίες, τις οποίες ουδείς κατείχε ούτε εξουσίαζε, και οι οποίες ανήκαν στο Δημόσιο. Μετά την απελευθέρωση και δυνάμει του από 01.02.1983 Πρωτοκόλλου «περί ανεξαρτησίας της Ελλάδος», των από 03.02.1830, 04.06.1830 και 19.06.1830 Πρωτοκόλλων του Λονδίνου και της από 03.07.1832 Συνθήκης Ειρήνης της Κωνσταντινούπολης μεταξύ του ελληνικού και του οθωμανικού δημοσίου, το πρώτο υπεισήλθε ως διάδοχος στα δικαιώματα του δευτέρου επί της γης. Έτσι, οι δημόσιες γαίες, και όσες άλλες ανήκαν στο οθωμανικό δημόσιο,σύμφωνα με τον οθωμανικό νόμο, περιήλθαν στην κυριότητα του ελληνικού δημοσίου.Ωστόσο, η διαδοχή αυτή δεν έθιξε τα δικαιώματα των ιδιωτών, τα οποία είχαν ήδη αποκτηθεί επί των ακινήτων καθαρής ιδιοκτησίας («μούλκια»), ούτε τα δικαιώματα εξουσίασης («τεσσαρούφ»), τα οποία είχαν αποκτηθεί επί δημόσιων γαιών, σύμφωνα με το οθωμανικό δίκαιο. Το ελληνικό δημόσιο απέκτησε, δυνάμει «δικαιώματος πολέμου», μόνον την κυριότητα εκείνων των ιδιόκτητων γαιών, οι οποίες κατά τη διάρκεια του απελευθερωτικού αγώνα (έως τις 03.02.1830)- είτε εγκαταλείφθηκαν από τους απελθόντες στο εξωτερικό οθωμανούς κυρίους τους και κατελήφθησαν από το Δημόσιο, είτε δημεύθηκαν από τις ελληνικές στρατιωτικές δυνάμεις. Το νομικό και ιδιοκτησιακό καθεστώς των υπόλοιπων καθαρής ιδιοκτησίας γαιών παρέμεινε όπως είχε πριν από τον απελευθερωτικό αγώνα [βλ. Γεωργιάδης Απόστολος, Η κυριότητα του Δημοσίου επί των αδέσποτων ακινήτων στις νήσους των Κυκλάδων (γνωμ.), ΧΡΙΔ 2005.857]. Στην κυριότητα του ελληνικού δημοσίου περιήλθαν και τα ακίνητα εκείνα, τα οποία κατά τον χρόνο υπογραφής των πρωτοκόλλων είχαν εγκαταλειφθεί από τους απελθόντες οθωμανούς κυρίους τους, δεν εξουσιάζονταν πλέον από αυτούς, ούτε είχαν καταληφθεί από τρίτους μέχρι την έναρξη ισχύος του νόμου της 21.06/03.07.1837 «περί διακρίσεως δημόσιων κτημάτων», περιερχόμενα κατά το άρθρο 16 του εν λόγω νόμου στην κυριότητα του Δημοσίου ως αδέσποτα (βλ. ΑΠ 1182/2018 ΤΝΠ Νόμος). Λόγοι ιστορικής ιδιαιτερότητας διαμόρφωσαν ιδιαίτερο νομικό και ιδιοκτησιακό καθεστώς στις Κυκλάδες, ως προς τις οποίες επήλθε η ως άνω «δικαιώματι πολέμου» διαδοχή του ελληνικού δημοσίου στο τουρκικό δημόσιο (βλ. ΑΠ 1182/2018 όπ). Οι γαίες των νησιών αυτών χαρακτηρίσθηκαν κατά τον ιερό μουσουλμανικό νόμο ως ιδιωτικές, ανήκουσες στην -κατά τα άρθρα 1 και 2 του οθωμανικού νόμου της 7ης Ραμαζάν 1274 κατηγορία των ακινήτων καθαράς ιδιοκτησίας, τα οποία εξακολούθησαν εξουσιαζόμενα υπό των μέχρι τότε κυρίων αυτών, και δη κατά πλήρη κυριότητα, υπό τον όρο όμως καταβολής έγγειου φόρου. 
Κατά συνέπεια, τα ακίνητα των νήσων αυτών, μη εξουσιαζόμενα πριν από την επανάσταση από τον Σουλτάνο, ουδέ κατεχόμενα από οθωμανούς ιδιώτες, δεν περιήλθαν στο ελληνικό δημόσιο, κατά διαδοχή του τουρκικού δημοσίου, δικαιώματι πολέμου και δυνάμει των αναφερόμενων στην προηγούμενη σκέψη πρωτοκόλλων και συνθήκης. Ωστόσο, αυτό συμβαίνει μόνον εφόσον πρόκειται περί γαιών καθαρής ιδιοκτησίας, όχι όμως και για τις εκτάσεις, που αφορούσαν στα δάση, τους αιγιαλούς, τα κοινόχρηστα, τις βοσκές και τις εκτάσεις, που λόγω της μορφής τους δεν εξουσιάζονταν από κανέναν. Οι τελευταίες αυτές εκτάσεις α) παρέμειναν προσδιορισμένες κατά την ταυτότητά τους ως τμήμα της χώρας του οθωμανικού κράτους, και β) ουδέποτε εξουσιάσθηκαν από ορισμένο πρόσωπο, αλλά, αντιθέτως, υπήγοντο στην απόλυτη εξουσία του οθωμανικού κράτους· για τους λόγους δε αυτούς, περιήλθαν στην κυριότητα του ελληνικού δημοσίου, βάσει της διαδοχής μεταξύ ελληνικού και οθωμανικού δημοσίου. Η νομική αυτή παραδοχή επιβεβαιώνεται από το πρωτόκολλο της 4/16 Ιουνίου 1830, στο κείμενο του οποίου ορίζεται ότι τα κτήματα υπό το όνομα «βακούφια» και όσα δεν είναι ιδιωτικά, αλλά εκκλησιαστικά ή δημόσια υπό το οθωμανικό σύστημα, θα ανήκουν αυτοδικαίως στην Κυβέρνηση της Ελλάδος (βλ. ΟλΑΠ 1/2013 ΕφΑΔ 2013.244, ΑΠ 1182/2018 όπ). Με τις διατάξεις των άρθρων 1, 2 και 3 του βδ της 17/29.11.1836 «περί ιδιωτικών δασών», αναγνωρίσθηκε η κυριότητα του Ελληνικού Δημοσίου στις εκτάσεις, που αποτελούν δάση, εκτός από εκείνες, οι οποίες πριν από τον αγώνα της ανεξαρτησίας κατέχονταν νόμιμα από ιδιώτες, και για τις οποίες οι σχετικοί οθωμανικοί τίτλοι «ιδιοκτησίας» θα αναγνωρίζονταν από τη Γραμματεία των Οικονομικών κατόπιν υποβολής τους, μέσα σε ανατρεπτική προθεσμία ενός έτους από τη δημοσίευση του εν λόγω διατάγματος, που είχε ισχύ νόμου. Κατά δε το οθωμανικό δίκαιο, οι ιδιώτες μπορούσαν να αποκτήσουν σε δάση, που ανήκαν κατά κανόνα- κατά κυριότητα στο Οθωμανικό Δημόσιο, δικαίωμα εξουσιάσεως (οιονεί επικαρπίας) με «ταπί», δηλαδή επίσημο τίτλο παραχώρησης, που εξέδιδε υπάλληλος του Οθωμανικού Δημοσίου (βλ. 309/2012 ΤΝΠ Νόμος). Έτσι, με τις παραπάνω διατάξεις, θεσπίσθηκε υπέρ του ελληνικού κράτους τεκμήριο κυριότητας στα δάση, που προϋπήρχαν στα όρια του ελληνικού κράτους κατά τον χρόνο ισχύος του προαναφερόμενου διατάγματος, εφόσον δεν αναγνωρίσθηκε κυριότητα ιδιώτη κατά την προπεριγραφόμενη διαδικασία. Ωστόσο, προϋπόθεση εφαρμογής του τεκμηρίου είναι η ύπαρξη δάσους, κατά τον χρόνο ισχύος του διατάγματος. Για την έννοια του δάσους και της δασικής έκτασης, κρίσιμη είναι η οργανική ενότητα της δασικής (δενδρώδους ή θαμνώδους) βλάστησης, η οποία, με τη συνύπαρξη της όλης δασογενούς χλωρίδας και πανίδας, προσδίδει μόνη σε αυτό την ιδιαίτερη ταυτότητα ως δασικού οικοσυστήματος (βλ. ΑΠ 27/2019 ΤΝΠ Νόμος). Σύμφωνα με το άρθρο 62§1 του ν. 998/1979, «Επί των πάσης φύσεως αμφισβητήσεων ή διενέξεων ή δικών μεταξύ του Δημοσίου, είτε ως ενάγοντος είτε ως εναγομένου είτε ως αιτούντος είτε ως καθ' ου η αίτηση, και φυσικού ή νομικού προσώπου, το οποίο προβάλλει ή αξιώνει οποιοδήποτε δικαίωμα, εμπράγματο ή μη, επί των δασών, των δασικών εκτάσεων το ως άνω φυσικό ή νομικό πρόσωπο οφείλει να αποδείξει την παρ' αυτώ ύπαρξη του δικαιώματος του. Κατ' εξαίρεση η διάταξη αυτή δεν ισχύει στις περιφέρειες των Πρωτοδικείων των Ιονίων Νήσων, της Κρήτης, των Νομών Λέσβου, Σάμου, Χίου και Κυκλάδων, των νήσων Κυθήρων, Αντικυθήρων, καθώς και της περιοχής της Μάνης όπως αυτή ορίζεται από διοικητικά όρια των Καλλικρατικών Δήμων Ανατολικής και Δυτικής Μάνης». Βάσει της διάταξης αυτής, επί δασών στις Κυκλάδες, δεν ισχύει το προαναφερόμενο τεκμήριο κυριότητας, με αποτέλεσμα, μόνη η επίκληση από το δημόσιο και απόδειξη της δασικής μορφής της διεκδικούμενης έκτασης να μην αρκεί για τη θεμελίωση της επί αυτής- κυριότητάς του, αλλά να προσαπαιτούνται οι επίκληση και απόδειξη πρόσθετων δικαιοπαραγωγικών γεγονότων (σχετ. βλ. ΑΠ 2243/2014 ΤΝΠ Νόμος). Σύμφωνα με το άρθρο 1 του βδ της 12.12.1833 «περί διορισμού και φόρου βοσκής και του δια τα εθνικοϊδιόκτητα λειβάδια εγγείου φόρου κατά τα έτη 1833-1834», το οποίο έχει ισχύ νόμου, όλα τα λιβάδια, για την επικαρπία των οποίων δεν υπάρχει έγγραφο (ταπί) εκδοθέν επί τουρκοκρατίας, θεωρούνται δημόσια και η νομή τους παραμένει στο Δημόσιο. Η διάταξη εξυπηρετεί τη συντήρηση των δικαιωμάτων του Δημοσίου, τα οποία προϋπήρχαν επί των ως άνω γαιών σε όλη την ελληνική επικράτεια, και επομένως και επί των εν λόγω γαιών στις Κυκλάδες, εφόσον οι γαίες αυτές δεν ανήκαν σε ιδιώτες και είχαν περιέλθει στο Δημόσιο. Τούτο προκύπτει από τη διάταξη του άρθρου 12 του ν. ΚΘ της 31.01./18.02.1864 «περί βοσκησίμων γαιών», με την οποία ορίζεται ότι το Δημόσιο, ως και οι Κοινότητες, διατηρούν ανέπαφα τα δικαιώματα όσα προ της εποχής ταύτης είχαν επί των αμφισβητουμένων λιβαδιών άνευ βλάβης των παρά τρίτων αποκτηθέντων δικαιωμάτων, αλλά και από τη διάταξη του άρθρου 3 του ν. ΨΝΖ της 27.03/01.04.1880 «περί κοινοτικών και εθνικών λιβαδιών», κατά την οποία το Δημόσιο, ως προς τα εθνικά, και οι Κοινότητες ως προς τα κοινοτικά λιβάδια, διατηρούν απέναντι των ιδιωτών τη νομική κατοχή επί των βοσκησίμων τόπων, επί των οποίων γίνονταν μέχρι το έτος 1864 τοποθετήσεις ποιμνίων. Επομένως, η ανωτέρω διάταξη του Β.Δ/τος του 1833 εισήγαγε για τα λιβάδια, που υπήρχαν πριν την ισχύ του διατάγματος αυτού στα όρια του ελληνικού κράτους, και που δεν αναγνωρίσθηκαν νομίμως ότι ανήκουν σε ιδιώτες, μαχητό τεκμήριο υπέρ του Δημοσίου· δηλαδή, προϋπόθεση εφαρμογής του ως άνω τεκμηρίου είναι το διεκδικούμενο να ήταν λιβάδι κατά τον χρόνο έναρξης ισχύος του παραπάνω διατάγματος (βλ. ΑΠ 34/2019 ΤΝΠ Νόμος). Κατά το οθωμανικό δίκαιο της 7ης Ραμαζάν 1274, τις νεκρές γαίες («μεβάτ») αποτελούσαν γαίες, που ουδείς κατείχε, ούτε εξουσίαζε, και ούτε καλλιεργούσε, όπως πχ τα βουνά, τα ορεινά και πετρώδη μέρη, και τα αδέσποτα δάση. Αδέσποτα μπορούσαν να καταστούν μόνον οι γαίες αυτές, που βρίσκονταν μακριά από πόλεις και χωριά («όσο η φωνή μεγαλόσωμου ανθρώπου»)· οι υπόλοιπες κατηγορίες γαιών δεν μπορούσαν να καταστούν αδέσποτες. Στις Κυκλάδες, υπό την ισχύ του οθωμανικού δικαίου, δεν ήταν δυνατό να υπάρξουν αδέσποτα, καθώς υπήρχαν μόνον γαίες καθαρής του ιδιοκτησίας [«μούλκια»]. Μετά την απελευθέρωση, ένα ακίνητο στις Κυκλάδες μπορούσε να καταστεί αδέσποτο, αν είχε εγκαταλειφθεί από τον απελθόντα οθωμανό κύριο, οπότε το Δημόσιο θα αποκτούσε την κυριότητα, είτε καταλαμβάνοντάς το, είτε δημεύοντάς το, είτε αυτοδικαίως, κατ' άρθρο 16 του νόμου 21.06/10.07.1837 «περί διακρίσεως κτημάτων», εφόσον δεν είχε μεσολαβήσει κατάληψη από τρίτους. Ο εν λόγω νόμος τροποποίησε τον προϊσχύσαντα κανόνα του βυζαντινορωμαϊκού δικαίου, κατά τον οποίο όποιος καταλάμβανε αδέσποτο αποκτούσε την κυριότητά του (Πανδ. 41.1), ώστε να μην απαιτείται πλέον η πραγματική κατάληψη των αδέσποτων ακινήτων, προκειμένου να επέλθει κτήση της κυριότητάς τους από το Δημόσιο (βλ. ΑΠ 34/2019 όπ). Εξάλλου, κατά τις αντίστοιχες διατάξεις του ισχύοντος μετά την απελευθέρωση και μέχρι την ισχύ του ΑΚ- βυζαντινορωμαϊκού δικαίου (Ν. 1, 23 Πανδ (47, 1) Εισηγ. 47 (2-1)], για να καταστεί κάποιο ακίνητο αδέσποτο, έπρεπε α) να υπάρχει εγκατάλειψη νομής από τον κύριο, με σκοπό παραίτησης από την κυριότητα και χωρίς την πρόθεση περαιτέρω μεταβίβασης προς τρίτο πρόσωπο, και β) η βούληση αυτή να εκδηλώνεται υπό συνθήκες, οι οποίες δεν την καθιστούν αμφίβολη, ενώ δεν απαιτείτο η τήρηση τύπου (βλ. ΑΠ 835/2014 ΤΝΠ Νόμος). Στο πλαίσιο του ισχύοντος δικαίου, τα αδέσποτα ακίνητα ρυθμίζονται από το άρθρο 972 του ΑΚ και από το άρθρο 2§1 του αν 1539/1938, διατηρηθέντος σε ισχύ με το άρθρο 53 ΕισΝΑΚ. Ειδικότερα, από τον συνδυασμό των εν λόγω διατάξεων, με εκείνες των άρθρων 369, 1134, 1169, 1187, 1192 αριθμ. 1 και 1198 ΑΚ, συνάγονται τα ακόλουθα: Τα αδέσποτα ακίνητα ανήκουν στο Δημόσιο. Καθιερώνεται υπέρ του ελληνικού δημοσίου και προς όφελος του κοινωνικού συνόλου ένας αυτοδίκαιος και πρωτότυπος τρόπος απόκτησης της κυριότητας των αδέσποτων ακινήτων, δηλαδή των ακινήτων που δεν ανήκουν πλέον σε κάποιο πρόσωπο. Τα ακίνητα καθίστανται αδέσποτα με την παραίτηση του κυρίου αυτών από την κυριότητά τους. Για να περιέλθει δηλαδή η κυριότητα ενός ακινήτου στο Δημόσιο, πρέπει προηγουμένως να επέλθει απώλεια της κυριότητας με παραίτηση, καθώς το ισχύον δίκαιο δεν προβλέπει άλλον τρόπο, για να καταστεί ένα ακίνητο αδέσποτο. Η παραίτηση αποτελεί μονομερή και εκποιητική δικαιοπραξία, καθώς τείνει στην κατάργηση του εμπράγματου δικαιώματος της κυριότητας, ως δε τέτοια απαιτείται να περιβληθεί τον τύπο του συμβολαιογραφικού εγγράφου, όπως και κάθε άλλη δικαιοπραξία παραίτησης από εμπράγματο δικαίωμα, και να μεταγραφεί, προκειμένου να αναπτύξει τα έννομα αποτελέσματά της. Ακολούθως, μόνον με και από τα την μεταγραφή της συμβολαιογραφικής δήλωσης παραίτησης επέρχεται απώλεια της κυριότητας του ιδιώτη και περιέλευσή της στο Δημόσιο (Γεωργιάδης Απόστολος, όπ, ΧρΙΔ 2005.858). Τα αδέσποτα ακίνητα πρέπει να διακρίνονται από εγκαταλελειμμένα, τα οποία εξακολουθούν να ανήκουν στην κυριότητα κάποιου  προσώπου, πλην όμως ο κύριος αυτών εγκατέλειψε τη νομή ή την κατοχή τους, και είτε ουδείς τα κατέχει, είτε κάποιος τρίτος τα κατέλαβε και τα κατέχει, χωρίς ο κύριος να ασκήσει αγωγή κατά του εν λόγω κατόχου. Σχετικώς, το άρθρο 34 του αν 1539/1938 προβλέπει το δικαίωμα του Δημοσίου να καταλαμβάνει τα εγκαταλελειμμένα ακίνητα και να τα διαχειρίζεται ως διοικητής αλλοτρίων. Το Δημόσιο δεν καθίσταται κύριος με μόνη την κατάληψή τους, αλλά προσαπαιτείται α) η έκδοση πρωτοκόλλου κατάληψης, β) η παρέλευση δεκαετίας και γ) η καθ' όλο αυτό το χρονικό διάστημα μη εκδήλωση αναζήτησης εκ μέρους του κυρίου. Στα εγκαταλελειμμένα ακίνητα περιλαμβάνονται α) εκείνα, των οποίων δεν επιμελείται προς απόλαυση των ωφελημάτων ο ιδιοκτήτης τους, ο οποίος όμως διατηρεί τη διάνοια κυρίου, και β) εκείνα, τη νομή των οποίων εγκαταλείπει ο κύριός τους ατύπως, με σκοπό παραίτησης από την κυριότητά τους (βλ. ΕφΔωδ 3/2019 ΤΝΠ Νόμος, Γεωργιάδης Απόστολος, όπ, σελ. 859-860). Στα δημόσια κτήματα, μεταξύ των οποίων και τα εθνικά δάση και τα λιβάδια, ήταν επιτρεπτή η κτήση κυριότητας από ιδιώτη, με έκτακτη χρησικτησία, σύμφωνα με τις διατάξεις των ν. 8 παρ. 1 Κωδ. (7.39), ν. 9 παρ. 1 Πανδ. (50.14), ν. 2 παρ. 20 Πανδ. (41.4), ν. 6 Πανδ. (44.3), ν. 76 παρ. 1 Πανδ. (18.1) και ν. 7 παρ. 3 Πανδ. (23.3) του βυζαντινορωμαϊκού δικαίου, οι οποίες έχουν εφαρμογή, κατά το άρθρο 51 ΕισΝΑΚ, για τον χρόνο πριν την έναρξη ισχύος του ΑΚ. Βάσει των εν λόγω διατάξεων, η δια χρησικτησίας κτήση επέρχεται μετά από άσκηση νομής πάνω στο δημόσιο κτήμα με καλή πίστη (δηλαδή με ειλικρινή πεποίθηση του νομέα, ότι με την κτήση της νομής του πράγματος δεν προσβάλλει κατ' ουσίαν το δικαίωμα του κυρίου), για χρονικό διάστημα μίας συνεχούς τριακονταετίας, με τη δυνατότητα του χρησιδεσπόζοντος να συνυπολογίσει στον χρόνο της δικής του νομής και τον χρόνο νομής του δικαιοπαρόχου του, εφόσον κατέστη με νόμιμο τίτλο καθολικός ή ειδικός διάδοχος αυτού, ενώ, κατά το ίδιο δίκαιο, τα δημόσια κτήματα είχαν εξαιρεθεί από την τακτική χρησικτησία. Από τον συνδυασμό των προαναφερόμενων διατάξεων, με εκείνες των άρθρων 18 21.06/10.07.1837 «περί διακρίσεως κτημάτων», των ν. 8 παρ. 1 Κωδ. (7.39), Βασ. 9 παρ. 1 (50.14), ν. ΔΞΗ/1912, των διαταγμάτων «περί δικαιοστασίου» που εκδόθηκαν με βάση αυτόν από 19-9-1915 μέχρι και της 16ης-5-1926, και του άρθρου 21 του νδ από του ν. ΝΗ & της 22.04/16.05.1926 «περί διοικητικής αποβολής από των κτημάτων της Αεροπορικής Αμύνης», που επαναλήφθηκε στο άρθρο 4 του αν 1539/1938 «περί προστασίας δημοσίων κτημάτων», συνάγονται περαιτέρω τα ακόλουθα: Η έκτακτη χρησικτησία χωρεί, με τις προεκτιθέμενες προϋποθέσεις, και επί των εθνικών δασών, εφόσον όμως η τριακονταετής νομή επί αυτών είχε συμπληρωθεί μέχρι και τις 11.09.1915. Επί της κτήσης κυριότητας δασικής έκτασης με έκτακτη χρησικτησία, συμπληρωθείσα προ της 11.09.1915, δεν έχουν εφαρμογή και δεν ασκούν νόμιμη επιρροή οι μεταγενέστερες διατάξεις Α) του άρθρου 117 του ν. 3077/1924 «περί Δασικού Κώδικος» και του άρθρου 215 του ν. 4173/1929, όπως τροποποιήθηκαν και συμπληρώθηκαν από το άρθρο 37 του αν 1539/1938 και από το άρθρο 16 του αν 192/1946, και όπως επαναλήφθηκαν στο άρθρο 58 του νδ 86/1969 περί «Δασικού Κώδικος», με τις οποίες ορίζεται Αα) ότι στα δημόσια εν γένει δάση θεωρείται νομέας το Δημόσιο, έστω και αν δεν ενήργησε επ' αυτών καμία πράξη νομής και Αβ) ότι μόνη η βοσκή σε δημόσιο δάσος δεν θεωρείται ως πράξη νομής ή οιονεί νομής και μόνη η ύπαρξη οποιουδήποτε τίτλου δεν θεωρείται καθ' εαυτήν διακατοχική πράξη, και Β) των άρθρων 2, 4 και 37 του αν 1539/1938 «περί προστασίας των δημοσίων κτημάτων», διατηρηθέντος σε ισχύ με το άρθρο 53 ΕισΝΑΚ, κατά τις οποίες τα ακίνητα που ανήκουν στην κυριότητα του Ελληνικού Δημοσίου είναι ανεπίδεκτα νομής εκ μέρους τρίτου ή χρησικτησίας (βλ. ΑΠ 1182/2018 όπ, 309/2012 ΤΝΠ Νόμος). 
ΙΙ. Από τον συνδυασμό των διατάξεων των άρθρων 216 παρ. 1, 70 ΚΠολΔ και 1094 ΑΚ, συνάγεται ότι αναγκαίο στοιχείο αγωγής, διεκδικητικής ακινήτου ή αναγνωριστικής κυριότητας ακινήτου, είναι η κυριότητα του ενάγοντος επί του επίδικου ακινήτου. Αν η αγωγή θεμελιώνεται σε παράγωγη κτήση της κυριότητας του επιδίκου, τότε αρκεί για την πληρότητά της η αναφορά των περιστατικών, που  απαιτούνται για τη μεταβίβαση του δικαιώματος. Ο καθορισμός του τρόπου, με τον οποίο ο δικαιοπάροχος του ενάγοντος κατέστη κύριος, δεν είναι κατ' αρχήν απαραίτητος. Ωστόσο, εάν ο εναγόμενος, με τις προτάσεις του ενώπιον του πρωτοβάθμιου Δικαστηρίου, αμφισβητήσει ειδικώς την κυριότητα του δικαιοπαρόχου του ενάγοντος, τότε ο τελευταίος υποχρεούται, με τις προτάσεις της ίδιας συζήτησης ή με την προσθήκη των προτάσεών του (εφόσον δεν το έχει ήδη πράξει καθ' υποφοράν με την αγωγή του), να καθορίσει, με σαφή έκθεση των γεγονότων, τον τρόπο κτήσης της κυριότητας από τον δικαιοπάροχό του, και, εάν είναι ανάγκη, σε περίπτωση δηλαδή διαδοχικών μεταβιβάσεων, να καθορίσει τον τρόπο κτήσης των απώτερων δικαιοπαρόχων του, φθάνοντας μέχρι πρωτότυπου τρόπου κτήσης της κυριότητας, δυνάμενου να αντιταχθεί κατά των τρίτων, όπως είναι η έκτακτη χρησικτησία. - Διαφορετικά, αν δηλαδή δεν καθορίσει τον τρόπο κτήσης της κυριότητας από τον ή τους δικαιοπαρόχους του, τότε η αγωγή καθίσταται αόριστη (βλ. ΑΠ 41/2018 ΤΝΠ * Νόμος). Τα αυτά ισχύουν επί αγωγής κυριότητας ακινήτου μεταξύ ιδιώτη (ως ενάγοντος) και ελληνικού δημοσίου (ως εναγομένου). Στη σχετική δίκη, για το ορισμένο της αγωγής του, ο ιδιώτης έχει υποχρέωση να επικαλεσθεί ότι απέκτησε το ακίνητο με κάποιο νόμιμο τρόπο, χωρίς να είναι υποχρεωμένος να επικαλεσθεί ότι το επίδικο ακίνητο είναι δεκτικό χρησικτησίας (επειδή πχ δεν είναι δημόσιο, μετά την συμπλήρωση έκτακτης χρησικτησίας -κατά το βυζαντινορωμαϊκό δίκαιο- σε βάρος του Δημοσίου, μέχρι τις 11.09.1915), καθόσον ο ισχυρισμός, ότι το ακίνητο δεν είναι δεκτικό ή εξαιρείται της χρησικτησίας, δεν αποτελεί στοιχείο του ορισμένου της πιο πάνω αγωγής, αλλά, αντιθέτως, αποτελεί ένσταση, η οποία πρέπει να προταθεί και να αποδειχθεί από το Δημόσιο (βλ. ΑΠ 1125/2018 ΤΝΠ Νόμος). Ειδικότερα, το Δημόσιο πρέπει να επικαλεσθεί, και σε περίπτωση αμφισβήτησης- να αποδείξει, ότι το επίδικο ακίνητο είναι ανεπίδεκτο χρησικτησίας, διότι περιήλθε σε αυτό με κάποιο νόμιμο τρόπο, τον οποίο πρέπει συγκεκριμένα να προσδιορίζει, προκειμένου να είναι ορισμένη η σχετική ένστασή του. Η απλή άρνηση από τον ενάγοντα της ένστασης ανεπίδεκτου χρησικτησίας του επιδίκου, λόγω απόκτησης κυριότητας από τον ίδιο, δεν καθιστά την αγωγή αόριστη, αλλά υποχρεώνει το Δημόσιο σε απόδειξη των περιστατικών, τα οποία θεμελιώνουν τη δική του κυριότητα επί του επιδίκου (βλ. ΑΠ 826/2018 ΤΝΠ Νόμος, ΑΠ 712/2015 ΤΝΠ Νόμος, ΑΠ 1527/2014 ΤΝΠ Νόμος). Προς αντίκρουση της προαναφερόμενης ένστασης του Δημοσίου, ο ενάγων μπορεί, κατ' αντένσταση, να επικαλεσθεί και να αποδείξει ότι ο χρόνος της χρησικτησίας συμπληρώθηκε έως και τις 11.09.1915 (βλ. ΤριμΕφΑιγ 141/2019 αδημ., ΤριμΕφΑιγ 209/2018 αδημ., ΜΠΣυρ 100TM/2022 αδημ.). Με την υπό κρίση αγωγή και κατ' εκτίμηση αυτής, ο ενάγων εκθέτει ότι έχει την πλήρη κυριότητα σε ποσοστό 100% ενός γεωτεμαχίου, εντός αυτού της ισόγειας οικίας, μη άρτιου και μη οικοδομήσιμου, κείμενου εκτός εγκεκριμένου ρυμοτομικού σχεδίου και εκτός ορίων οικισμού, στη θέση «Μανδράκια» της περιφέρειας του δήμου Μήλου της νήσου Μήλου του νομού Κυκλάδων, έκτασης 16 τ.μ., το οποίο απεικονίζεται στο από 10-10-2024 τοπογραφικό διάγραμμα του πολιτικού μηχανικού Τ.Ε. Χαράλαμπου Κολιαράκη, με τα περιμετρικά κεφαλαία αλφαβητικά γράμματα Α1-Α2-Α3-Α4-Α1. Ότι το ακίνητο απέκτησε κατά πλήρη κυριότητα και σε ποσοστό 100% εξ αδιαιρέτου με τα προσόντα της έκτακτης χρησικτησίας καθώς το κατέχει και νέμεται από το έτος 1960 όταν αυτογνωμόνως το κατέλαβε με διάνοια κυρίου. Ότι έκτοτε, ήτοι από το 1960 και εφεξής ασκεί τις περιγραφόμενες στην αγωγή υλικές και εμφανείς πράξεις νομής επί του επιδίκου που προσιδιάζουν στη φύση και τον προορισμό του, με τις οποίες φανερώνεται η βούληση του ως νομέα να εξουσιάζει το πράγμα ως δικό του. Ότι κατ' αυτό τον τρόπο κατέστη κύριος του ως άνω ακινήτου κατά ποσοστό 100% εξ αδιαιρέτου με τα προσόντα της έκτακτης χρησικτησίας, αφού συμπληρώθηκε στο πρόσωπό του, χρόνος νομής μεγαλύτερος της εικοσαετίας. Ότι, ωστόσο, το εν λόγω ακίνητο έχει καταχωρισθεί στις πρώτες εγγραφές στα κτηματολογικά φύλλα του Κτηματολογικού Γραφείου Μήλου και ήδη Κυκλάδων με ΚΑΕΚ 290820514013/0/0 ως ιδιοκτησίας αγνώστου σε ποσοστό 100%. Ότι, τέλος, η αξία του ακινήτου ανέρχεται στις 12.673,76 ευρώ. Με βάση το ανωτέρω ιστορικό ο ενάγων, επικαλούμενος έννομο συμφέρον, ζητεί: α) να αναγνωριστεί το δικαίωμα της κυριότητας του σε ποσοστό 100% στο περιγραφόμενο στην αγωγή ακίνητο με ΚΑΕΚ 290820514013/0/0, β) να διαταχθεί η διόρθωση των πρώτων εγγραφών στα Κτηματολογικά Βιβλία του Κτηματολογικού Γραφείου Μήλου και ήδη Κυκλάδων, ώστε να καταχωρισθεί ο ενάγων στο Εθνικό Κτηματολόγιο ως αποκλειστικός κύριος σε ποσοστό 100% της πλήρους κυριότητας του ως άνω ακινήτου με αιτία και τίτλο κτήσης την έκτακτη χρησικτησία. Τέλος, ζητεί να καταδικαστεί το εναγόμενο στην καταβολή των δικαστικών του εξόδων. Με αυτό το περιεχόμενο και αιτήματα, η υπό κρίση αγωγή, που επιδόθηκε εμπρόθεσμα στο εναγόμενο κατ' άρθρο 215 παρ. 2 ΚΠολΔ (βλ. την με αριθμό 11253ΣΤ ́/21-11-2024 έκθεση επίδοσης του δικαστικού επιμελητή της περιφέρειας του Εφετείου Πειραιά, Ηλία Δ. Αρκουμάνη), για το παραδεκτό της οποίας δεν απαιτείται: α) η προσκόμιση της έγγραφης ενημέρωσης για τη δυνατότητα επίλυσης της διαφοράς με διαμεσολάβηση και η προσφυγή στη διαδικασία της διαμεσολάβησης, κατ' άρθρα 6 παρ. 2 περ. δ' Ν. 2664/1998, πριν την τροποποίησή του με την παρ. 1 άρθρου 59 Ν. 5197/2025 (ΦΕΚ Α 76/16-5-2025 με έναρξη ισχύος όσον αφορά στο Δημόσιο από 16-9-2025) και 3 παρ. 2 και 3 Ν. 4640/2019, όπως η παρ. 3 προστέθηκε και το άρθρο 3 διαμορφώθηκε με την παρ. 1 άρθρου 47 Ν. 5108/2024 (ΦΕΚ Α 65/2-5-2024, που εφαρμόζεται και στις εκκρεμείς, κατά την έναρξη ισχύος του Ν. 5108/2024 δίκες), καθώς διάδικο μέρος στην ένδικη υπόθεση είναι και το Ελληνικό Δημόσιο, β) η προσκόμιση του, κατ' άρθρο 9 παρ. 2 περ. 5 του ν. 4223/2013, όπως διαμορφώθηκε μετά τις τροποποιήσεις από τη διάταξη του άρθρου τρίτου παρ. Γ' περ. 4 του ν. 4254/2014 στο άρθρο 54Α του ν. 4174/2013,οικείου πιστοποιητικού ΕΝ.Φ.Ι.Α., διότι η επιβολή φόρου ακίνητης περιουσίας, παράλληλα προς υφιστάμενους άλλους φόρους, δεν πρέπει να θίγει τον πυρήνα του δικαιώματος της ιδιοκτησίας και δεν πρέπει να εξαρτά το συνταγματικά κατοχυρωμένο δικαίωμα του πολίτη να προσφύγει στη Δικαιοσύνη από τις συγκεκριμένες φορολογικές του υποχρεώσεις, ερχόμενη σε ευθεία αντίθεση με τη διάταξη του άρθρου 6 παρ. 1 της Ε.Σ.Δ.Α. και τις διατάξεις των άρθρων 17, 20 και 25 του Συντάγματος [δικαίωμα της ιδιοκτησίας, δικαίωμα στην παροχή έννομης προστασίας και αρχή της αναλογικότητας] (ΜΕφΚρητ 19/2016 Δ/ΝΗ 2016/503, ΠΠΘεσ 15203/2014 Νο 2015/56, ΜΠΑΘ 3072/2015, ΤΝΠ Νόμος), παραδεκτά εισάγεται ενώπιον του παρόντος αρμόδιου, καθ' ύλην και κατά τόπον, Δικαστηρίου (άρθρα 7, 9, 10, 11 αρ. 1, 14, 29 ΚΠολΔ, 6 παρ. 2 του Ν. 2664/1998), για να συζητηθεί κατά την προκείμενη αμφισβητούμενη τακτική διαδικασία. Επιπλέον, συντρέχουν οι ακόλουθες προϋποθέσεις παραδεκτού της αγωγής και ειδικότερα: 1) ασκήθηκε εμπρόθεσμα, όπως ορίζεται από τη διάταξη του άρθρου 6 παρ. 2 στοιχ. β του Ν. 2664/1998, όπως η παρ. 2 αντικαταστάθηκε με το άρθρο 37 Ν. 4361/2016 (ΦΕΚ Α 10/1.2.2016), σε συνδυασμό με το άρθρο 102 παρ. 2 του Ν. 4623/2019 (ΦΕΚ Α 134/9.8.2019) και το άρθρο 39 του Ν. 4990/2022 (ΦΕΚ Α ́ 210/11.11.2022), δεδομένου ότι με την υπ' αριθ. 457/2/14.0.2008 (ΦΕΚ 928/Β/20.05/2008) απόφαση του Δ.Σ. του Ο.Κ.Χ.Ε. ορίστηκε ως ημερομηνία έναρξης του Κτηματολογίου στη Νήσο Μήλο του Νομού Κυκλάδων η 26-5-2008, και 2) αντίγραφό της έχει καταχωρισθεί εμπρόθεσμα στις 28-11-2014 με αριθμό καταχώρισης 4603 στο οικείο κτηματολογικό φύλλο, όπως προκύπτει από το προσκομιζόμενο κτηματολογικό φύλλο, επέχουσας αυτής θέση εγγραφής περίληψης κατ' άρθρο 220 παρ. 1 ΚΠολΔ (άρθρο 6 παρ. 2, 12 παρ. 1 περ. ιβ ́ του Ν. 2664/1998). 
Η κρινόμενη αγωγή είναι ορισμένη και νόμιμη στηριζόμενη στις διατάξεις των άρθρων 1045, 1051, 999, 1000, 974, 976 ΑΚ, 6 παρ. 2 Ν. 2664/1998, 70 και 176 ΚΠολΔ. Επιπλέον, για το παραδεκτό της συζήτησης της υπό κρίση αγωγής προσκομίζονται αντίγραφο κτηματολογικού φύλλου και απόσπασμα κτηματολογικού διαγράμματος του επίδικου ακινήτου από το αρμόδιο (από 17-12-2021) Κτηματολογικό Γραφείο Κυκλάδων (με ιστορική αρμοδιότητα του Κτηματολογικού γραφείου Μήλου από 20- 5-2008 έως 17-12-2021). Πρέπει, επομένως, η υπό κρίση αγωγή να ερευνηθεί περαιτέρω και ως προς την ουσιαστική της βασιμότητα, δεδομένου ότι για το αναγνωριστικό αίτημά της δεν απαιτείται η καταβολή δικαστικού ενσήμου (βλ. άρθρο 7 παρ. 3 του ν.δ. 1544/1942, όπως αντικαταστάθηκε με το άρθρο 42 του ν. 4640/2019). 
Το εναγόμενο, με τις προτάσεις του, αρνείται την αγωγή. Περαιτέρω, εκθέτει ότι το επίδικο περιήλθε στην κυριότητά του, α) ως εγκαταλειφθέν από τους απελθόντες οθωμανούς κυρίους τους, και καταληφθέν, άλλως δημευθέν από αυτό, άλλως β) ως αείποτε δασική έκταση, άλλως γ) ως αείποτε χορτολιβαδική έκταση, άλλως δ) ως αείποτε αδέσποτο, άλλως ε) λόγω τακτικής χρησικτησίας, με πράξεις νομής από την απελευθέρωση μέχρι σήμερα, άλλως στ) λόγω έκτακτης χρησικτησίας. Ο ισχυρισμός αυτός, δια του οποίου προβάλλεται το ανεπίδεκτο χρησικτησίας του επίδικου, κατά τα τέσσερα πρώτα (με στοιχεία α, β, γ, δ) σκέλη του, είναι ορισμένος και νόμιμος, συνιστά ένσταση, κατά τα εκτιθέμενα στις νομικές σκέψεις της παρούσας, και πρέπει να ερευνηθεί ως προς την ουσιαστική του βασιμότητα. Αντιθέτως, ο αυτός ισχυρισμός, κατά τα δύο τελευταία (με στοιχεία ε και στ) σκέλη του, ήτοι κατά τη θεμελίωση στην (τακτική και έκτακτη) χρησικτησία, δια του οποίου επιχειρείται θεμελίωση ένστασης ανεπιδέκτου χρησικτησίας, είναι απορριπτέος, ως απαράδεκτος, λόγω αοριστίας, ελλείψει εξειδίκευσης πράξεων νομής (βλ. ΕφΘεσ 2084/2012 Αρμ 2013.1259), μη αρκούσης της γενικόλογης αναφοράς στην νομή με διάνοια κυρίου, καλή πίστη και νόμιμο τίτλο από την σύσταση του Ελληνικού Κράτους έως σήμερα, ειδικώς δε κατά τη θεμελίωσή του στην τακτική χρησικτησία, ο εξεταζόμενος ισχυρισμός τυγχάνει απορριπτέος, ως απαράδεκτος, λόγω αοριστίας, επιπροσθέτως ελλείψει επίκλησης μεταγραφής, που είναι απαραίτητη τόσο κατά το βυζαντινορωμαϊκό δίκαιο, όσο και κατά το πλέον ισχύον δίκαιο του ΑΚ (βλ. ΑΠ 783/1992 ΤΝΠ Νόμος). Από τις υπ' αριθ. 2425 και 2426/24-03-2025 ένορκες βεβαιώσεις των μαρτύρων ……………. ……………του ……………και της ……………και του …………… ……………του ……………της ληφθείσες ενώπιον της συμβολαιογράφου …………… ………………, τις οποίες νομότυπα επικαλείται και προσκομίζει με την προσθήκη- αντίκρουση του ο ενάγων και λήφθηκαν κατόπιν νόμιμης κλήτευσης του εναγομένου προ δύο (2) εργάσιμων ημερών (βλ. την με αριθμό 214Γ'/19-03-2025 έκθεση επίδοσης του δικαστικού επιμελητή της περιφέρειας του Εφετείου Πειραιά, Ηλίας Δημ. Αρκουμάνη), από την εκτίμηση όλων των εγγράφων που επικαλείται και προσκομίζει ο ενάγων (το εναγόμενο κατέθεσε προτάσεις χωρίς να επικαλεστεί και να προσκομίσει έγγραφα), είτε προς άμεση απόδειξη είτε προς συναγωγή δικαστικών τεκμηρίων (άρθρο 336 παρ. 3 ΚΠολΔ), μερικά εκ των οποίων μνημονεύονται ειδικότερα στη συνέχεια, χωρίς πάντως να παραλείπεται κανένα κατά την εκτίμηση της ουσίας της υπόθεσης, από τις ομολογίες των διαδίκων, όπου ειδικότερα κατωτέρω αναφέρεται, σε συνδυασμό με τα διδάγματα της κοινής πείρας και λογικής, που λαμβάνονται υπόψη το Δικαστήριο και αυτεπαγγέλτως (άρθρο 336 παρ. 4 ΚΠολΔ), αποδεικνύονται πλήρως τα ακόλουθα πραγματικά περιστατικά: Το επίδικο γεωτεμάχιο, κείμενο στη θέση «Μανδράκια» της περιφέρειας του Δήμου Μήλου της νήσου Μύλου Κυκλάδων της Περιφέρειας Νοτίου Αιγαίου, απεικονίζεται δε στο από 10 Οκτωβρίου του 2024 τοπογραφικό διάγραμμα του διπλωματούχου τοπογράφου μηχανικού Τ.Ε. Χαράλαμπου Κολιαράκη, εξαρτημένο από το ΕΓΣΑ 87, με τα περιμετρικά αλφαβητικά στοιχεία Α1-Α2-Α3-Α4-Α1 με εμβαδό 15,79 τ.μ., ενώ το εν λόγω τοπογραφικό έχει υποβληθεί στο Ελληνικό Κτηματολόγιο στις 10-10-2024 και έχει λάβει ΚΗΔ 2779962. Η επίδικη ιδιοκτησία έχει λάβει ΚΑΕΚ 290820514013/0/0 και έχει εμβαδό 15,79 τ.μ. σύμφωνα με το Ελληνικό Κτηματολόγιο, φέρεται δε σύμφωνα με τις πρώτες εγγραφές ως αγνώστου ιδιοκτήτη σε ποσοστό 100%. Ο ενάγων εγκαταστάθηκε στην νομή του επιδίκου το 1960. Έκτοτε, μέχρι σήμερα, κατέχει αυτό, διενεργούσε επ' αυτό εμφανείς υλικές πράξεις, προσιδιάζουσες στον λειτουργικό του προορισμό, και δη το καθάρισε, τοποθέτησε τα όρια αυτού περιφράσσοντας το, έχτισε την ισόγεια οικία εντός αυτού που την χρησιμοποιεί ως αποθηκευτικό χώρου λέμβου, φροντίζει την συντήρηση αυτού και της εντός αυτού αποθήκης, νεμόμενος το χωρίς ποτέ να ενοχληθεί από κανέναν, θεωρώντας αυτόν κύριο αυτού. Επιπλέον, ο ενάγων έχει εξοφλήσει και τον αναλογούντα ενιαίο φόρο ιδιοκτησίας ακινήτου των ετών 2020-2025, όπως προκύπτει από το από 10-03-2025 προσκομιζόμενο οικείο πιστοποιητικό του άρθρου 54Α του Ν. 4174/2013 της ΑΑΔΕ. Νεμόμενος το επίδικο, κατέστη κύριος του επιδίκου πρωτοτύπως, με τα προσόντα της έκτακτης χρησικτησίας, ο ενάγων αυτοτελώς έχει συμπληρώσει νομή ήδη από το 1980 και πριν τον κρίσιμο χρόνο των πρώτων εγγραφών συμπλήρωσε επί του ακινήτου αδιατάρακτη νομή εικοσαετίας ασκώντας υλικές και εμφανείς πάνω σ' αυτό πράξεις, ο ίδιος προσωπικά όσο και μέσω τρίτων, που προσιδιάζουν στη φύση και τον προορισμό του, με τις οποίες φανερώνεται η βούλησή του ως νομέα να εξουσιάζει το πράγμα ως δικό του, καθιστάμενος κατά τον τρόπο αυτό αποκλειστικός κύριος αυτού σε ποσοστό 100%. Οι αντίθετοι ισχυρισμοί του Ελληνικού Δημοσίου κρίνονται απορριπτέοι ως ουσιαστικά αβάσιμοι, αφού δεν ενισχύονται από κανένα αποδεικτικό έγγραφο των υπηρεσιών ή άλλο αποδεικτικό μέσο, ούτε γίνεται επίκληση καν τέτοιων αποδεικτικών στοιχείων, από τα οποία να είναι δυνατόν να αποδειχθεί η κυριότητά του Ελληνικού Δημοσίου ή άλλο εμπράγματο δικαίωμά του επί του επίδικου γεωτεμαχίου. Ειδικότερα, το εναγόμενο δεν προσκομίζει μετ' επίκλησης παρά το γεγονός ότι φέρει το βάρος απόδειξης των πραγματικών περιστατικών που θεμελιώνουν την ιστορική βάση των ισχυρισμών του, κανένα αποδεικτικό στοιχείο από το οποίο να προκύπτει ότι το επίδικο ανήκε στο Τουρκικό Δημόσιο ή σε Τούρκους υπηκόους που εγκατέλειψαν την επικράτεια κατά την επανάσταση και δεν διατήρησαν τις ιδιοκτησίες τους, ούτε επανέκαμψαν στην Ελλάδα, ή δημεύτηκαν, ούτε ότι ήταν δάσος ή βοσκότοπος ή λιβάδι ή αδέσποτο. Εξάλλου, το εναγόμενο Δημόσιο δεν προβάλλει δικαιώματα κυριότητας στο επίδικο ακίνητο με στοιχεία σαφή και συγκεκριμένα, ούτε αποδεικνύεται ότι το επίδικο ήταν δημόσιο κτήμα και δεκτικό έκτακτης χρησικτησίας μέχρι τις 11-09-1915. Θα πρέπει, επίσης να σημειωθεί, ότι το Ελληνικό Δημόσιο, δια των αρμοδίων οργάνων του, ουδέποτε πρόβαλε δικαιώματα επί του ακινήτου, κοινοποιώντας εμπράγματη αγωγή ή πρωτόκολλο αποβολής, ούτε όχλησε με οποιονδήποτε τρόπο τον ενάγοντα στην, κατά τα ανωτέρω, άσκηση της νομής του στο επίδικο ακίνητο, ούτε άσκησε οποιαδήποτε διακατοχική πράξη σ' αυτό. Περαιτέρω, αποδεικνύεται ότι το ανωτέρω ακίνητο, που υπήχθη στις διατάξεις του ν. 2308/1995 για τη δημιουργία Εθνικού Κτηματολογίου, έχει καταχωρισθεί στο Κτηματολογικό Βιβλίο του Κτηματολογικού Γραφείου Μήλου και ήδη Κυκλάδων με ΚΑΕΚ 290820514013/0/0 ανακριβώς με αρχικές εγγραφές κατά μεταφορά από τους κτηματολογικούς πίνακες με την ένδειξη ως ιδιοκτησία αγνώστου κατά ποσοστό 100% με βάση το κτηματολογικό φύλλο του, που είναι εσφαλμένες για το πρόσωπο του ενάγοντος, βάσει όσων αποδείχθηκαν, ενώ ουδέν εκ των ανωτέρω αμφισβητεί το εναγόμενο γενικά ή ειδικά. Συνιστά τούτο ανακριβή καταχώρηση πρώτων εγγραφών, αναφορικά με την κυριότητα του ενάγοντος στο επίδικο ακίνητο και για αυτό χρήζουν διόρθωσης. Κατ' ακολουθίαν των ανωτέρω και δεδομένου του έννομου συμφέροντος του ενάγοντος, πρέπει η υπό κρίση αγωγή να γίνει δεκτή και ως βάσιμη και κατ' ουσίαν και αφενός να αναγνωρισθεί κατά τον κρίσιμο χρόνο έναρξης του Κτηματολογίου στην περιοχή της Μήλου Κυκλάδων το εμπράγματο δικαίωμα πλήρους κυριότητας του ενάγοντος σε ποσοστό 100% επί της επίδικης ιδιοκτησίας με ΚΑΕΚ 290820514013/0/0, με αιτία και τίτλο κτήσης την έκτακτη χρησικτησία και αφετέρου να διορθωθούν από τον Προϊστάμενο του Κτηματολογικού Γραφείου Κυκλάδων τα εσφαλμένως καταχωρισθέντα στο Κτηματολογικό Βιβλίο αυτού στοιχεία της πρώτης κτηματολογικής εγγραφής στο ανωτέρω ακίνητο και αντί της εσφαλμένης καταχώρησης ως αγνώστου ιδιοκτήτη κατά ποσοστό 100% να αναγραφεί ως δικαιούχος εμπράγματου δικαιώματος πλήρους κυριότητας στο ποσοστό αυτό ο ενάγων, με την προαναφερόμενη αιτία κτήσης, όπως ειδικότερα ορίζεται στο διατακτικό της απόφασης. Τέλος, τα δικαστικά έξοδα των διαδίκων θα πρέπει να συμψηφιστούν στο σύνολό τους, καθόσον για την πρόκληση της ανοιγείσας δίκης του άρθρου 6 παρ. 2 του ν. 2664/1998 υπαίτια ήταν ο ενάγων, που παρέλειψε να υποβάλλει δήλωση ιδιοκτησίας κατ' άρθρο 2 του ν. 2308/1995 κατά την κτηματογράφηση της περιοχής όπου κείται το επίδικο ακίνητο, καθώς δεν αποδείχθηκε σχετική δήλωση ως υφιστάμενη, ενώ το εναγόμενο ούτε αποδέχτηκε την αγωγή ούτε ομολόγησε την βάση της, σύμφωνα με τη διάταξη του άρθρου 177 ΚΠολΔ (ΕφΑθ 2375/2016, ΜΠΠατρ 77/2022, ΜΠΠατρ 231/2022, ΜΠΠειρ 737/2021, ΤΝΠ Νόμος). 
ΓΙΑ ΤΟΥΣ ΛΟΓΟΥΣ ΑΥΤΟΥΣ 
ΔΙΚΑΖΟΝΤΑΣ αντιμωλία των διαδίκων. 
ΔΕΧΕΤΑΙ την αγωγή. 
ΑΝΑΓΝΩΡΙΖΕΙ ότι, κατά τον κρίσιμο χρόνο έναρξης του Κτηματολογίου στη 
νήσο Μήλο Κυκλάδων, ο ενάγων ήταν αποκλειστικός κύριος σε ποσοστό 100% του 
περιγραφόμενου στο αιτιολογικό της παρούσας απόφασης ακινήτου, το οποίο έχει λάβει ΚΑΕΚ 290820514013/0/0 και φέρεται εσφαλμένα καταχωρισμένο σύμφωνα με 
τις πρώτες εγγραφές ως αγνώστου ιδιοκτήτη σε ποσοστό 100%. 
ΔΙΑΤΑΣΣΕΙ τη διόρθωση των ανακριβών πρώτων εγγραφών του 
Κτηματολογικού Γραφείου Κυκλάδων που αφορούν στο επίδικο ακίνητο, έτσι ώστε 
στο τηρούμενο κτηματολογικό φύλλο με ΚΑΕΚ 290820514013/0/0, αντί της 
εσφαλμένης καταχώρισης ως αγνώστου ιδιοκτήτη κατά ποσοστό 100% να αναγραφεί 
ως δικαιούχος εμπραγμάτου δικαιώματος πλήρους κυριότητας στο ποσοστό αυτού, ο ενάγων, με αιτία και τίτλο κτήσης την έκτακτη χρησικτησία. 
ΣΥΜΨΗΦΙΖΕΙ τα δικαστικά έξοδα μεταξύ των διαδίκων. 
ΚΡΙΘΗΚΕ, αποφασίστηκε και δημοσιεύτηκε σε έκτακτη δημόσια συνεδρίαση 
στο ακροατήριό του, στην Σύρο, στις 10/07/2026, χωρίς την παρουσία των διαδίκων και των πληρεξούσιων δικηγόρων τους. 
                  Η ΔΙΚΑΣΤΗΣ                                                                  Η ΓΡΑΜΜΑΤΕΑΣ 

